Diari Oficial de la Generalitat Valenciana


Sumari del DOGV 4237, del 26-04-2002 (2002/4117)

RESOLUCIÓ de data 26 de març de 2002, del president executiu de l'Agència Valenciana del Turisme, sobre la convocatòria del Premi Turisme en la modalitat de tesis doctorals i dels projectes i tesines de fi de carrera i treballs de fi de curs relatius a turisme, de màsters, postgraus o cursos d'especialització.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4237

Data del DOGV
:   26-04-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/4117


Data del document
:   26-03-2002

Organisme emissor
:   Agència Valenciana del Turisme

Tipus de document
:   Resolució

Descriptors 

:   * Agència Valenciana del Turisme
    * turisme
    * distinció honorífica
    * tesi
    * premi cultural

RESOLUCIÓ de data 26 de març de 2002, del president executiu de l'Agència Valenciana del Turisme, sobre la convocatòria del Premi Turisme en la modalitat de tesis doctorals i dels projectes i tesines de fi de carrera i treballs de fi de curs relatius a turisme, de màsters, postgraus o cursos d'especialització. [2002/Q4117]
  
Un dels aspectes més rellevants en la innovació del sector turístic de la Comunitat Valenciana consisteix en la implantació en les empreses i organitzacions turístiques de projectes i propostes noves i factibles que contribuïsquen a millorar la competitivitat en l'àmbit turístic. L'Agència Valenciana del Turisme pretén, per tant, incentivar i orientar part dels esforços dels treballs i investigació aplicada al camp del turisme, valorant aquells projectes viables, innovadors i orientats cap a les expectatives dels consumidors turístics.
  
D'acord amb les funcions atribuïdes a l'Agència Valenciana del Turisme i segons el que disposa la lletra g, del número 2, de l'article 5, del Decret 45/1996, de 25 de març, del Govern Valencià, pel qual s'aprova el Reglament de l'Agència Valenciana del Turisme, i el que disposa l'apartat e, del número 1, de l'article 7, de la Resolució del 14 de febrer de 2002, del president executiu de l'Agència Valenciana del Turisme, per la qual s'aproven els programes d'actuació de l'Agència per a l'any 2002 i es fan públics els programes de suport al sector turístic, resolc:
  
Fer pública la convocatòria del Premi Turisme, en les seues dues modalitats, a tesis doctorals i als projectes i tesines de fi de carrera i treballs de fi de curs relatius a turisme, de màsters, postgraus o cursos d'especialització:
  
1. Objecte específic de la convocatòria
  
La present convocatòria té per objecte la concessió del Premi Turisme, la finalitat del qual és la promoció de les tesis doctorals i dels projectes i tesines de fi de carrera i treballs de fi de curs relatius a turisme, de màsters, postgraus o cursos d'especialització d'investigació bàsica o aplicada i de desenvolupament tecnològic, portats a terme per universitaris en el camp de l'activitat turística.
  
- Camps d'interés:
  
Podran ser aptes per a optar a aquest premi, els treballs desenvolupats per escrit, fonamentalment aplicables a projectes empresarials concrets o de desenvolupament tecnològic aplicat a l'activitat turística, com ara el desenvolupament de nous productes, aplicació de les noves tecnologies de la informació a la comercialització turística, projectes arquitectònics o d'enginyeria turística de caràcter singular, metodologies de planificació d'espais turístics, qualitat de servei, gestió mediambiental en empreses turístiques, i altres.
  
Els treballs hauran sigut prèviament aprovats per les respectives escoles o facultats universitàries.
  
2. Requisits dels sol·licitants
  
Els sol·licitants hauran de ser autors dels treballs que opten al premi, i a més hauran de complir els següents requisits:
  
a) Haver estat matriculat en qualsevol de les carreres oficials, de primer o segon cicle, de les universitats radicades a la Comunitat Valenciana, o haver realitzat el curs d'especialització o postgrau per al qual va presentar el treball en una universitat de la Comunitat Valenciana. Així mateix, podran optar al Premi Turisme aquells sol·licitants matriculats en qualsevol de les carreres oficials, de primer o segon cicle, de les universitats radicades fora de la Comunitat Valenciana, que presenten treballs que tinguen el seu àmbit d'estudi o aplicació a la Comunitat Valenciana
  
b) Haver aprovat el corresponent treball amb data posterior a l'1 de gener del 2001, en el cas de tesines de fi de carrera i treballs de fi de curs relatius a turisme, de màsters, postgraus o cursos d'especialització, i amb data posterior a l'1 de gener de 2000 en el cas de tesis doctorals.
  
3. Característiques dels treballs
  
Així mateix els treballs presentats hauran de:
  
a) Versar sobre algun dels temes inclosos en el punt 1 de la present convocatòria.
  
b) Haver sigut realitzat per un autor que complisca els requisits inclosos en el punt 2.
  
c) No haver sigut prèviament publicat.
  
d) Estar escrit en castellà o valencià. Els treballs en una altra llengua hauran de presentar-se correctament traduïts en la seua totalitat.
  
e) No haver sigut presentat a una convocatòria anterior al premi.
  
f) El treball es presentarà amb els mateixos formats i extrems amb què ha obtingut en la seua escola o facultat universitària la validesa com a tesi doctoral o treball de fi de carrera, tesina de llicenciatura, de màsters, postgraus o cursos d'especialització relatius a turisme. No s'introduiran simplificacions ni ampliacions ni cap addició.
  
g) Queden exclosos els treballs firmats col·legiadament per més d'un autor.
  
4. Presentació de sol·licituds, formalització i termini d'aquestes
  
Per a optar al premi, els interessats hauran de remetre les seues sol·licituds a la seu central de l'Agència Valenciana del Turisme, segons model que figura com annex I a la present resolució, acompanyada de:
  
- Currículum vitae.
  
- Exemplar del treball que opte al premi, per duplicat.
  
- Certificat de l'escola universitària o facultat corresponent, de la seua aprovació com a tesi doctoral o projectes i tesines de fi de carrera i treballs de fi de curs relatius a turisme, de màsters, postgraus o cursos d'especialització, i expressiva de la data en què va tenir lloc i la qualificació obtinguda si és procedent.
  
- Resum del treball amb una extensió màxima de 1.000 paraules. Aquest haurà de sintetitzar els aspectes més significatius del treball.
  
a) Tots els treballs rebuts i acceptats durant l'any de la decisió fins al 15 d'octubre del 2002, seran considerats candidats al premi.
  
b) Els exemplars presentats quedaran en l'Agència Valenciana del Turisme per a incrementar els seus fons documentals.
  
c) Només es presentarà un treball per autor.
  
d) L'Agència Valenciana del Turisme notificarà a l'autor del treball candidat la recepció d'aquest i, si és procedent, l'admissió o no admissió d'aquest per a la seua opció al premi.
  
e) La remissió d'un treball com a candidat al premi suposa el coneixement i acceptació de totes les clàusules incloses en les bases del premi.
  
5. Avaluació i decisió
  
a) Els treballs seran avaluats per un jurat constituït a l'efecte. El jurat estarà format per:
  
- El president executiu de l'Agència Valenciana del Turisme.
  
- Dos membres del Comité de Direcció de l'Agència Valenciana del Turisme, designats pel president executiu.
  
- Tres membres elegits pel president executiu de l'Agència Valenciana del Turisme com a persones de rellevant prestigi en el sector turístic i en les universitats.
  
b) El jurat estarà presidit pel president executiu de l'Agència Valenciana del Turisme, actuant com a secretari un membre del Comité de Direcció de l'Agència Valenciana del Turisme.
  
No podran ser membres del Jurat aquelles persones que tutoren o dirigisquen un dels candidats als premis.
  
c) El jurat podrà reunir-se totes les vegades que considere convenient fins a la consecució de la decisió. En qualsevol cas, la decisió haurà d'emetre's amb anterioritat a l'1 de desembre del 2002.
  
d) El jurat seleccionarà per al premi el que considere més rellevant dels treballs presentats, prenent en consideració, entre altres aspectes, la seua originalitat, el nivell tècnic, l'aplicabilitat pràctica i l'aportació intel·lectual personal en l'àmbit turístic.
  
Així mateix podrà seleccionar un màxim de tres finalistes.
  
e) El jurat podrà decidir declarar desert el premi si considera que cap dels treballs presentats és mereixedor d'aquest.
  
f) El secretari del jurat haurà d'alçar acta amb la decisió completa del premi. Aquesta acta haurà de ser firmada de conformitat per tots els membres del jurat. la resolució del jurat és inapel·lable.
  
6. Comunicació i acceptació
  
a) La resolució del jurat serà feta pública per l'Agència Valenciana del Turisme, amb els corresponents comunicats a través dels seus canals d'informació. També podrà ser donada a conéixer en el marc d'un acte públic organitzat a l'efecte. Els autors premiats rebran una notificació per escrit en què se'ls comunicarà la decisió del jurat.
  
b) Els autors premiats hauran de comunicar per un escrit dirigit a l'Agència Valenciana del Turisme la confirmació de l'acceptació del premi, en el termini màxim de 15 dies des de la notificació de la decisió.
  
c) L'Agència Valenciana del Turisme acordarà amb els premiats la possible presentació del treball en un acte públic. També la inclusió d'un resum o ressenya d'aquest en la revista Papers de Turisme.
  
7. Dotació econòmica dels premis
  
Els premis comptaran amb una dotació màxima de díhuit mil (18.000) euros, que serà finançada a càrrec de la línia pressupostària del programa 14, Estudis i Difusió, subprograma 146, Premi Turisme, del pressupost de l'Agència Valenciana del Turisme per al 2002, i que serà concedida, en principi, d'acord amb la següent distribució:
  
- Un premi de sis mil (6.000) euros per al guanyador en la modalitat de tesi doctoral.
  
- Un premi de sis mil (6.000) euros per al guanyador en la modalitat de projectes i tesines de fi de carrera i treballs de fi de curs relatius a turisme, de màsters, postgraus o cursos d'especialització.
  
- Un premi tres mil (3.000) euros per al finalista en la modalitat de tesi doctoral.
  
- Un premi de tres mil (3.000) euros per al finalista en la modalitat de projectes i tesines de fi de carrera i treballs de fi de curs relatius a turisme, de màsters, postgraus o cursos d'especialització.
  
A aquests imports se'ls practicaran les retencions tributàries que resulten aplicables.
  
b) A més, s'atorgarà un diploma acreditatiu tant als guanyadors, com als finalistes.
  
c) En el cas que el jurat determinara deixar desert algun dels premis guanyadors, el crèdit pressupostari corresponent a l'import econòmic del declarat desert quedaria alliberat reintegrant-se al pressupost de l'Agència Valenciana del Turisme.
  
8. Publicació dels treballs
  
L'Agència Valenciana del Turisme es reserva el dret a reproduir, difondre en qualsevol mitjà o suport, comunicar i publicar totalment o parcialment els treballs presentats al premi en les condicions i format que estime oportú, hagen sigut o no premiats, durant un termini de 10 anys des de la resolució del premi.
  
L'anterior s'estableix sense detriment que els autors puguen publicar-los on estimen oportú una vegada haja tingut lloc la resolució del premi i sense perjudici dels drets morals de propietat intel·lectual que corresponguen als autors d'aquests treballs.
  
Contra la present resolució, definitiva en via administrativa, alternativament podrà interposar-se, recurs potestatiu de reposició davant del president executiu de l'Agència Valenciana del Turisme, en el termini d'un mes, d'acord amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, d'acord amb el que disposa l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa; havent de comptar aquests dos terminis d'interposició del recurs des de l'endemà de la publicació de la present Resolució en el Diari Oficial de la Generalitat Valenciana.
  
Tot això sense perjudici que es puga exercitar qualsevol altre recurs que s'estime oportú.